Papersnake/gushiwen huggingface dataset:
次韵和谢江陵杨县丞投赠四首
项安世（宋代）

柴门密掩但如孙，白榻高县偶似陈。
皮骨久将梅共瘦，鬓毛难与柳争新。
却思二十三年上，曾醉千岩万壑滨。
蘋月蓼风如昨日，尧天依旧满怀春。
古意三首 其一
刘敞（宋代）

相逢偶相识，相识竟相离。会知别情苦，宁作未相知。

相见如梦中，梦中还相见。薄帷鉴明月，恍惚仍对面。
澎湖八景
刘伯琛（清代）

珠躔联络近文昌，华盖天垂作作芒。波静影常沈璧彩，地灵名恰应奎匡。

人文蔚起誇翘楚，象纬分明视焕章。他日奏言烦太史，瀛涯重见聚星堂。
梅熟小雨
杨万里（宋代）

风从独树忽然来，雨去前山远却回。
留许枝间慰愁恨，儿童抵死打黄梅。
物外杂题
陆游（宋代）

高城今旷野，比屋昔朱门。
道上传呼过，遥遥几世孙？
刘平甫挽诗二首 其一
杨万里（宋代）

忠孝元家法，经纶岂懒心。日边迟信息，霞外且山林。

风月诗天巧，乾坤酒陆沉。一生欠半面，五字寄哀音。
新春道中口占
李新（宋代）

榆荚已吹鹅眼去，柳绵不带茧香来。
轻霜未度刘郎鬓，更看春桃几度开。
句
文同（宋代）

兴来雷出土，万箨起崖谷。
次韵汪以南閒居漫吟十首
方回（元代）

晋季有诗人，忽如古伯夷。
其人果为谁，请读渊明诗。
同时颜谢流，望风悉披靡。
东阡西陌间，黍稷何薿薿。
烹葵酌浊醪，世味世复美。
百万呼卢公，枉为寄奴死。
漫仕心未安，托辞避邮史。
自挽何谓亡，宇宙与终始。
眷言尘缨客，试问沧浪水。
寻马山人不遇
陈炳（宋代）

一壑冷云白，山家何处寻？忽逢采樵者，遥指梅花林。

曲径吠寒犬，短篱鸣野禽。柴门闭幽寂，独立听泉音。
秋夜感遇十首以孤村一犬吠残月几人行为韵
陆游（宋代）

颁历如昨日，俯仰芳岁残。
蜩蚻方鸣秋，碪杵已戒寒。
书生赋予薄，何适不艰难。
粱肉固所美，食淡心始安。
淳熙十二年加上太上皇帝太上皇后尊号十一首
佚名（隋代）

有美英瑶，于昭祥金。
为策为章，业著徽音。
德圣而尊，备举弥文。
亿截万年，永辅尧勋。
望梅花 岭南至日，梅花盛开
董元恺（清代）

何事粤东无雪。万树垂垂先白。一线初添疏影夕。零乱冷烟残月。

瘐岭经年驿使隔。谁寄江南消息。
寄邓维翰
解缙（明代）

经年两度还乡里，九载相逢话夙心。曾见诛茅新筑室，门前嘉树总成阴。
过五经岭
同揆（清代）

绝壑松杉合，悬岩冒雨登。云中人种麦，天际我攀藤。

路尽峰能转，巢危石欲崩。寒烟满萝屋，应有未归僧。
杂诗 其二
沈辽（宋代）

夭娥属客舞，乐府声寂寥。翘彦列中堂，于以娱终朝。

谁言野人乐，孤坐自逍遥。青松有幽操，白石割圭刀。

人生若朝露，哀乐迭相招。焉用金玉姿，甘被膏火销。

翛然卧林下，不系市与朝。何必薄周孔，使我为由巢。
三华吴宜甫桃溪十咏 其八 纳稼亩
黄镇成（元代）

谷口躬耕日，秋风穫稻粱。地腴登岁事，天角兆丰祥。

野爨青精熟，山瓶白堕香。此身虽畎亩，一饭岂能忘。
游禺园
葛宜（清代）

驾言禺园游，流水一何长。芙蓉花烂漫，吹气溢金塘。

林高残暑退，宿雨动微凉。浮鱼跃曲渚，新燕来雕梁。

物理固有托，人胡独忧伤。
沧洲漫兴
王延陵（明代）

沙白柳阴薄，潮平舟楫轻。
天开云锦丽，人傍日华行。
鸡犬村墟午，鸥凫杜若晴。
金尊开欲抚，回首忆神京。
邳丹
徐钧（宋代）

兵连二郡可成功，何事思归怯战攻。
决策南征河北定，兴邦只在一言中。
和秉彝李君五偈
释智愚（宋代）

千钧之重一毫轻，好向聊将尉客情。
纵拟怪松为玉树，月高依旧可怜生。
望仙台
黄非熊（宋代）

台前高岳宅神仙，叠石诛茅对碧巅。
云雾不分人去路，管弦长动雨来天。
彩莺呼侣归残照，野鹤□□下紫烟。
谁识蟠桃最深处，刘郎风骨已雙全。
送赵兰坡
许棐（宋代）

弟判嘉兴蔼政声，兰坡兄又出专城。如将天上一蟾影，分作人专两郡明。

江冷雪随帆幅去，路晴梅夹轿窗行。开藩便拜归班诏，也与玉山添重名。
张长史秋深帖赞
岳珂（宋代）

炜五帖兮迨今，信第一兮秋深。
彼伯高兮书淫，人争取兮千金。
考步武兮可寻，付纤农兮何心。
媲关沈兮鸣琴，尚海岳兮知音。
刘希颜提举见过出示卞山居二诗次其韵 其一
沈与求（宋代）

偪仄风尘际，分携岁月赊。向来闻避地，胜处偶为家。

对客谈锋锐，忧时酒量加。中觞莫辞醉，回首又天涯。
残梅
张镃（宋代）

雨丝吹冷透窗纱，忽饭东风管鬓华。
岂为梅残便无恨，草生时节胜看花。
得伯质太守书，知乞归未得，赋寄
丘逢甲（清代）

一载仍容借寇恂，双旌山畔粤江春。封章郑重循良绩，归计迟江畎亩身。

海舶利成旁落势，陆梁风起近边民。艰难正仗匡时手，未许扁舟理钓纶。
无际游句馀将便道参云栖走笔送之
李流芳（明代）

六和塔前潮水浑，西兴渡头山色昏。归来且莫翻天竺，一路沿江到梵村。
沙辘行
刘良璧（清代）

晓出彰山北，北风何凄凉。晚入沙辘社，社番何踉跄。

十年大甲沙，作歹自惊惶。牛骂及大肚，挺而走高冈。

蠢尔无知番，奋臂似螳螂。王师一云集，取之如探囊。

忆此沙辘社，先年未受创。王丞为司马，抚绥得其方。

孙公为副臬，恤赏不计量。为言北路番，无如沙辘强。

马牛遍原野，黍稷盈仓箱。麻踏如飞健，牵手逞艳妆。

倘为千夫长，驭之楫疆场。张弓还挟矢，亦可壮金汤。

奈何逢数奇，职守失其纲。劳役无休息，铢求不可当。

穷番计无出，刳肉以医疮。支应力不给，势促乃跳梁。

一朝分箭起，焚杀自猖狂。蛮声振半线，羽镞若飞蝗。

调兵更遣将，荡平落大荒。危哉沙辘社，几希就灭亡。

皇恩许迁善，生者还其乡。番妇半寡居，番童少雁行。

嗟乎沙辘番，盛衰物之常。祗今防厅廨，荒烟蔓道旁。

造物宁恶满，人事实不臧。履霜坚冰至，易戒恶可忘。

夜深风飒飒，独坐思茫茫。司牧人难得，惘然太息长。
庚戌春下鄱阳舟中诸作·解舟汭口
陈文蔚（宋代）

浩荡春江洗客愁，歌声欸乃发中流。
溪斋却忆凭栏日，数尽来舟与去舟。
醉蓬莱·昨长庚入梦
刘仙伦（宋代）

昨长庚入梦，昴宿呈祥，岳神钟秀。降产英贤，信道由天祐。蓂荚飞三，九秋将暮，遇称觞时候。香爇沉檀，曲调金缕，满斟春酒。

试纪绛年，六身二首，甲子方延，才经八九。款醉蓬莱，寿与天长久。桂子青春，兰孙方茂，谅箕裘方绍。折桂来秋，成名指日，家毡复旧。
汪功父聘石友
王柏（宋代）

一片寒姿苍玉质，久作歙江秋水骨。
磨瑕砻垢饱风霜，袖手南游来楚国。
我曾研破青烟痕，露华半勺拖玄云。
文理细密温而淳，伯乐一顾空马君。
癯癯好古子汪子，雅有半面如旧情。
巧取豪夺俱不敢，聘以厚礼强委禽。
吉日良辰新劝驾，绛帐交欢相慰藉。
斟酌洙泗闯紫阳，大义发越添声价。
紫阳是渠桑梓贤，久矣骖随辑坠编。
会心不惜时磨研，至理神授珠莹圆。
我今赠君明堂一柱金书墨，霜毫冠带来蟾窟。
楮先生者白而腴，即日相邀来览德。
弦歌声里春光半，净几明窗风日暖。
四友参前无间断，俛首循循而勉勉。
万里一鞭涂甚坦，太极门开初未远。
戏作
陆游（宋代）

归卧元知作饿夫，宦游依旧是臞儒。
免教妻子争粳秫，秋稼连云一棱无。
用大名诸公唱和韵送别少逸 其一
王安中（宋代）

宵济汹涛波，晨征犯霜露。倏来忽语别，何所见而去。

疑君略奉高，或我愧叔度。慨然陪节传，邂逅莫忘故。
鹊踏枝 花朝
张玉珍（清代）

已十馀番风信透。花到生朝，点染春如绣。忍怯轻寒笼翠袖。

红绡闲系为花寿。

碧玉妆成池上柳。听彻莺声，舌胜调簧溜。此日过尤容易否。

一梳明月穿窗又。
椒屯墟
黄伯厚（宋代）

乔水村墟十里秋，渔盐微利竞蝇头。
平坡浅草眠黄犊，小渚轻波泛白鸥。
竹外富喧山市散，柳阴人醉酒旗收。
清幽仿佛西湖上，惆怅归来独倚楼。
决河
唐之淳（明代）

近年黄河决，其半民所居。高者为洲渚，下者为沮洳。

昔逢禾与麻，今见鳖与鱼。园庐尽漂荡，桑枣遗朽株。

尚留水中央，撑拄不可除。参错犬牙峙，累累星斗如。

舟行一有遇，垫没无复馀。我昨经春初，瀰漫若江湖。

及还值冬晏，水缩成丘墟。我舟既已胶，我仆亦已痡。

沥觞祷河伯，利涉期无虞。
十六字令
阮恩滦（清代）

愁。羽檄纷驰又一秋。频回首，惆怅水西流。
甲甲乙酉丙戌四过钓台有感
陈元晋（宋代）

三年四过子陵台，老我风霜两鬓催。
望见云山心已愧，梦登钓鬓眼为开。
乾坤清气长如许，钟鼎元勋安在哉。
近百年一几帆过，登临多是觅官来。
送国子张主簿
包融（唐代）

湖岸缆初解，莺啼别离处。遥见舟中人，时时一回顾。

坐悲芳岁晚，花落青轩树。春梦随我心，悠扬逐君去。
贤者之孝二百四十首 其一三四 王裒
林同（宋代）

悲哉生我句，奈此念亲何。墓侧有枯树，诗中无蓼莪。
静宜园二十八景诗 其十三 听法松
弘历（清代）

点头曾有石，听法讵无松。籁响疑酬偈，枝拿学扰龙。

佛张苍翠盖，僧倚水云筇。比似灵岩寺，何劳摩顶重。
天地吟
邵雍（宋代）

天人之际岂容鍼，至理何烦远去寻。
凶焰炽时焚更烈，恩波流处浸还深。
长征戍卒思归意，久旱苍生望雨心。
祸福转来如反掌，可能中夜不沉吟。
悠悠
晁说之（宋代）

悠悠知作吏，泯泯送年华。
勉强对残客，殷勤惜落花。
真行惭不圣，潮汐恨空赊。
却怕梁园去，家人问海涯。
秋兴 其五
姚浚昌（清代）

黑水南回若木东，煌煌大业忆高宗。獒通西旅书频却，雉贡成高译不重。

碧海浮槎丹诏去，黄金铸册紫泥封。岂知此日争蛮触，一例羁縻大度容。
石亢之出铜雀台砚相示信笔题其后
强至（宋代）

铜台遗荒基，寂寞千载下。
黄埃朽壤间，所得或片瓦。
砚材世共珍，购金不论把。
浪好昧所别，往往乱真假。
送李德载公辅之宣城王子敏遹之宁陵秦少章之仁和
李廌（宋代）

先生位管辖，四海在陶钧。顾我门墙士，于焉益情亲。

眷言给鼎味，旨酒侑芳珍。粲粲春服成，暮春及佳辰。

载咏先生道，兴怀感昔人。三子果艺达，从政宜牧民。

维舟万里流，喜色照通津。廌也不速肖，农圃老此身。

同门各鶱翥，索居独离群。诸公廊庙器，行当策高勋。

念此今日欢，无忘病且贫。结驷傥肯顾，促车清颍滨。
题灵泉寺更幽轩
释文珦（宋代）

寒泉发灵窦，翠霭生重冈，
偶因山冈鸣，得此林僧房。
高槐肃夜气，短牖熙晨光。
空门了无事，岁月静中忘。
饮兴道观有感五首
方回（元代）

尔时儒者定应无，问政胡为不问儒。
五代乱离千血阵，万山深杳一丹炉。
能容隐遁犹难必，遽谓飞升岂不诬。
我欲卜邻聊避俗，未须跳入长房壶。
一片子 同芙漪仿春
梁鼎芬（清代）

系马樱桃下，攀来紫白花。径将春信报，笑隔一层纱。
次周太仆韵兼赠支总兵时在支公席上
江源（明代）

使节南行代郡来，相逢文武尽奇才。将军韬略雄诸将，太仆文章照上台。

万里旌幢新节制，六经根本旧滋培。岂知萍水逢嘉会，倾倒尊前未似回。
桃萼歌
丰坊（明代）

东风一夜吹桃萼，桃花吹开又吹落。
开时不记春有情，落时偏道风声恶。
东风吹树无日休，自是桃花太轻薄。
池州九日，用杜牧之齐山韵
范成大（宋代）

年年佳节歌式微，秋浦片帆还欲飞。
万里蜀魂思远道，九歌楚调送将归。
杯中山影分秋色，木末江光借夕晖。
细捻黄花一枝尽，霏霏金屑满征衣。
小园即事二首
刘克庄（宋代）

因听箫声一念差，碧云遮断阿环家。
春来无遣闲愁处，玉面纱巾出看花。
锦津舟中对酒别刘善充
杨慎（明代）

锦江烟水星桥渡，惜别愁攀江上树。
青青杨柳故乡遥，渺渺征人大荒去。
苏武匈奴十九年，谁传书札上林边。
北风胡马南枝鸟，肠断当筵蜀国弦。
游新城汪园步遂堂先生韵 其五
金兆燕（清代）

扁舟带暝色，隔岸远相迎。鱼鸟皆俦侣，山林足性情。

荒唐过壮岁，偪侧叹浮生。堪羡岩居叟，秋田已早耕。
行营酬吕侍御时尚书问罪襄阳军次汉东境上…诗以见谕
刘长卿（唐代）

不敢淮南卧，来趋汉将营。受辞瞻左钺，扶疾往前旌。

井税鹑衣乐，壶浆鹤发迎。水归馀断岸，烽至掩孤城。

晚日归千骑，秋风合五兵。孔璋才素健，早晚檄书成。
和汪仲嘉楼大防二尚书贺郑贵和华文休致韵
陈傅良（宋代）

岿然名节万人尊，诗落文昌帝九阍。
耄及卫公还失策，早如疎传亦伤恩。
华文延阁如今少，神武修门自古存。
我与东楼最欣慕，掖垣灯火几同论。
岁日送王十三判官之松州幕
殷济（唐代）

异方新岁自然悲，三友那堪更别离。虏酒未倾心已醉，愁容相顾懒题诗。

三边罢战犹长策，二国通和藉六奇。伫听莺迁当此日，归鸿莫使尺书迟。
打滩
钱时（宋代）

沙汀芳草几阴晴，纤板横拖百丈春。不解扁舟泛沧海，长年只作打滩人。
卢生祠题壁 其四
陈存懋（清代）

荷风香送使臣车，江汉英才擅作家。圣主恩深难报称，昨宵有梦到京华。
中秋前一夕月下剧谈感赋
区怀年（明代）

海天华月散微凉，门倚霜皋芡芰香。觱篥远愁虚枕簟，蒹葭离芰满溪塘。

风惊野鹜秋将半，木落栖乌夜未央。迢递蒋陵烽火隔，斗城宫树郁苍苍。
和象洲叶大尹绯桃之作 其一
区元晋（明代）

莫向玄都觅旧红，浅深无定是天工。点垣琼蕊霞光合，匝院芳天日晕浓。

色夺朱铅春蔼蔼，影流绛帐月胧胧。呼儿听说长安杏，十里珠帘看可同。
送潘臞斋赴会稽讲席
陈深（宋代）

四十臞仙鬓未班，谭经海上看青山。曹江齑臼漫难读，禹庙梅梁去自还。

叠嶂晓晴诗笔锐，平湖风定酒船闲。曾闻百粤多奇士，暇日清游盍叩关。
假山次叶师文韵
薛季宣（宋代）

大隐城居无世喧，疑星尘外非人间。

武都聊试五丁力，一笑天公为解颜。翠萝散作麻姑髻，枕漱从宜长饭毳。

青山元自野人物，版筑徒然饰东第。无论千假须一真，坐对北山南起云。

一丘一壑丈夫事，安在穷游探古文。平生乐处天其假，还视王公犹土苴。

它时买山归敝庐，定须作屐随高下。
季夏之末鹃声不已
汪莘（宋代）

念尔残春啼不休，若为春夏抱春愁。亦知春去年年事，忆似前时春尽头。
悯农
张咏（宋代）

悠悠世事称无穷，千灵万象生虚空。活人性命由百谷，还须着虚在耕农。

自有奸民逃禁律，农夫倍费耕田力。青巾短褐皮肤乾，不避霜风与毒日。

暮即耕兮朝即耘，东坻南垄无闲人。春秋生成一百倍，天下三分二分贫。

天虚昭昭怜下土，英贤比迹生寰宇。惩奸济美号长材，来救黎元暗中苦。

我闻悯农之要简而平，先销坐食防兼并。更禁贪官与豪吏，悯农之道方始行。
杨严州母挽词
林亦之（宋代）

生长大夫宅，来归御史门。
吾儿天下宝，此母里人尊。
九岭三江外，孤云片月村。
同乡无见日，他国赋招魂。
点绛唇（西池桃花落尽赋此）
周紫芝（宋代）

燕子风高，小桃枝上花无数。乱溪深处。满地飞红雨。

唤得春来，又送春归去。浑无绪。刘郎前度。空记来时路。
和择之韵
张栻（宋代）

山中好景年年在，人事多端日日新。
不向青山生恋着，只缘身世总非真。
杂歌谣辞。吴楚歌（一曰燕美人歌）
张籍（唐代）

庭前春鸟啄林声，红夹罗襦缝未成。

今朝社日停针线，起向朱樱树下行。
望月有所思诗
刘孝绰（南北朝）

秋月始纤纤，微光垂步檐。朣胧入床簟，仿佛鉴窗帘。

帘萤隐光息，帘虫映光织。玉羊东北上，金虎西南昃。

长门隔清夜，高堂梦容色。如何当此时，怀情满胸臆。
次韵牟监薄
方岳（宋代）

秋声满院有谁来，亦欲从君话老怀。
隔竹已敲茶臼雪，不知何日又清斋。
夏日游云洞纪胜 其二
郑琮（清代）

我爱鹤峰叟，谈经薜荔阴。涧花迎杖舄，山鸟助歌吟。

一自高贤逝，空教岁月深。淙淙流水意，能不怅人琴。
林治中郑广文以诗来遣鲁酒报聘拙语辅行
郑清之（宋代）

长公本喜饮，半入野入腹。
南洲春梦婆，亦复开醉目。
尚想晋流丽，鳖饮更升木。
兴来索老兵，谁谓酌可独。
我亦爱客至，陶巾时一漉。
虽有彭泽田，种秫苦不足。
颇因病入务，瓢弃尚余绿。
岂无大雅朋，来伴离骚读。
广文粲檐花，和靖峙修竹。
交情如酎醇，秀句喜心沃。
觞政尝卜夜，谈闱屡更仆。
胡为阔宇芝，但忆颓山玉。
聊尔遣书郗，安得洗愁斛。
昔夸圣人中，今愧平源督。
杯手助持螯，车涎笑逢麴。
青州岂乌有，白衣问黄菊。
如皋应解颜，对饮颇胜俗。
何时赤壁游，匏樽笑相属。
欲歌鹿鸣三，正苦龟藏六。
饮肯遗公荣，雨烦过御叔。
忻闻麦两岐，况有鱼百族。
小却揖二豪，觥船倒醽醁。
玉楼春
欧阳澈（宋代）

个人风韵天然俏。入鬓秋波常似笑。一弯月样黛眉低，四寸鞋似莲步小。

绝缨尝宴琼楼杪。软语清歌无限妙。归时桂影射帘旌，沈水烟消深院悄。
永嘉别张子容
孟浩然（唐代）

旧国余归楚，新年子北征。挂帆愁海路，分手恋朋情。

日夕故园意，汀洲春草生。何时一杯酒，重与季鹰倾。
岳武穆葬西湖故宅为学宫
艾性夫（元代）

老秦举□媚□金，枉死如公恨最深。
地下红旗应北指，西湖埋骨不埋心。
燕雏
吴融（唐代）

掠水身犹重，偎风力尚微。瓦苔难定立，檐雨忽喧归。

未识重溟远，先愁一叶飞。衔泥在他日，两两占春晖。
六十自寿二首 其二
安绍杰（清代）

兀对遗编又一年，回看身世两茫然。浮云变幻寒窗外，明月凄茫孤枕边。

身为愁多头早白，心缘血少夜无眠。半生块垒难消遣，且上春江载酒船。
示法泉侍者
释宗杲（宋代）

言前超佛祖，日轮正当午。
豁开三要关，一击涂毒鼓。
既发上头机，莫问千钧弩。
放去绝遮拦，捏聚非回互。
咄哉老瞿昙，住住住住住。
偕一之世卿诣楚云台偶作呈世卿 其二
陈献章（明代）

半床明月半床云，光景行窝到几分。眼角东溟秋一片，邵尧夫也不如君。
怨歌行
石宝（明代）

珠人本中国，万里向海陬。结网沈洪波，深入鼋鼍湫。

珊瑚由寸沈，骊龙不易求。百死冒霜雾，累年被淹留。

举手得夜光，宝树照斗牛。三献入汉庭，声名动九州。

日往岁亦徂，忽生瑕颣忧。长恐弃道侧，勤苦不能酬。

岂惜寒与饥，惧贻重宝羞。中夜起长叹，泪下如泉流。
商丘大中丞寓斋观明宣宗黑白二鼠图
郭元釪（清代）

高斋间敞邗江滨，红柽小几无埃尘。却立况有班剑人，何物上案登柈行，昔者隆准太祖孙，手提图箓当乾坤。

宝跗妙迹世莫伦，挥毫幻出窃齧身。一行欲前势复蹲，一似避匿穿墉奔。

一体兑色清如冰，一秉正气衣元纁。唧啾小语若可闻，欲穴寝庙窥甏盆。

锦窠装褙洁可扪，似此尚是无牙君。吾闻宣皇业峥嵘，蹇夏论道杨歌赓。

涤除贪秽何谆谆，窒塞幸路官箴清。此辈意态如火明，肢体毛发传其形。

麦须豆眼了然存，铸鼎象物神奸惊。纵有甘口恶不悛，白日肯许行成群。

洪永大党谁陶钧，赖此敏手工渲皴。后来《尔雅》虫鱼烦，谓䶂谓豹忘其真。

白日据社不可熏，女奴饱食睡思昏。米脂盗食仓与囷，瓠肥不容丞相嗔。

一时暴斗黠鼠掀，偷人目睛王其民。衣冠齧碎食单贫，此物与器同缤纷。

周之成康汉景文，唐称贞观宋仁神。星罗棋布如排匀，若宣岂是寻常生，豳图织妇歌《南薰》，《猗兰》招饮颁群臣。

以类考之不待论，公乎东里光荣新。
听王散人琴
李彭（宋代）

花边犹舞旧时蝶，屋角还鸣他日禽。但讶镜中颜色改，讵知门日岁华侵。

一杯相属步兵酒，三叠共听中散琴。有慨余怀聊复写，雨馀汀草自青深。
对食戏作二首 其一
陆游（宋代）

香粳炊熟泰州红，苣甲莼丝放箸空。不为休官须惜费，从来简俭作家风。
四皓庙
元稹（唐代）

巢由昔避世，尧舜不得臣。伊吕虽急病，汤武乃可君。

四贤胡为者，千载名氛氲。显晦有遗迹，前后疑不伦。

秦政虐天下，黩武穷生民。诸侯战必死，壮士眉亦颦。

张良韩孺子，椎碎属车轮。遂令英雄意，日夜思报秦。

先生相将去，不复婴世尘。云卷在孤岫，龙潜为小鳞。

秦王转无道，谏者鼎镬亲。茅焦脱衣谏，先生无一言。

赵高杀二世，先生如不闻。刘项取天下，先生游白云。

海内八年战，先生全一身。汉业日已定，先生名亦振。

不得为济世，宜哉为隐沦。如何一朝起，屈作储贰宾。

安存孝惠帝，摧悴戚夫人。舍大以谋细，虬盘而蠖伸。

惠帝竟不嗣，吕氏祸有因。虽怀安刘志，未若周与陈。

皆落子房术，先生道何屯。出处贵明白，故吾今有云。
和人摘茶
周紫芝（宋代）

结庐闻似辋川家，更趁东风摘露芽。短梦唤回春正好，枯肠搜尽句方嘉。

酪奴语陋真堪笑，瑞草名高岂复加。明岁莫教烟雨里，白蔷薇秀小岩花。
绮罗香（秋思）
王沂孙（宋代）

屋角疏星，庭阴暗水，犹记藏鸦新树。试折梨花，行入小阑深处。听粉片、簌簌飘阶，有人在、夜窗无语。料如今，门掩孤灯，画屏尘满断肠句。

佳期浑似流水，还见梧桐几叶，轻敲朱户。一片秋声，应做两边愁绪。江路远、归雁无凭，写绣笺、倩谁将去。谩无聊，犹掩芳樽，醉听深夜雨。
送袁员外宣慰劝农毕赴洪州使院
李嘉祐（唐代）

圣主临前殿，殷忧遣使臣。气迎天诏喜，恩发土膏春。

草色催归棹，莺声为送人。龙沙多道里，流水自相亲。
送澄禅者入蒋山
释德洪（宋代）

妙明廓彻圆当念，念未圆明颠倒转。譬如醉眼旋屋庐，屋庐岿然醉目眩。

要令鹘崙常现前，一切时中莫污染。昔日蒋山解颠草，一字不可饶两点。
寄题郑集之醉梦斋
吴儆（宋代）

利欲醺人心，浓如饮醇酎。
沉湎死不休，宁论千百久。
岂知糟邱中，醒狂亦时有。
天地育万汇，亦各赋匹偶。
人情岂相远，好恶随妍丑。
集之年方壮，濯濯春月柳。
性独与人殊，无妇奉箕箒。
丈室夸醉梦，作诗诏朋友。
古来醉梦人，亡羊孰先后。
寒儒醉糟粕，酸涩宁可口。
庄生梦蝴蝶，幻境徒纷纠。
富贵得志士，列屋罗螓首。
象床粲锦幄，疎绮深朱牖。
酣寝唤不醒，鼻息春雷吼。
梅花霜雪姿，纸帐蔬荀臭。
问君有何好，甘作老鳏叟。
穷状徒累累，鸯债长负负。
犹如荷旃人，难论纯绵厚。
但问雪煎茶，何如羊羔酒。
杂诗
崔国辅（唐代）

逢著平乐儿，论交鞍马前。与酤一斗酒，恰用十千钱。

后余在关内，作事多迍邅。何肯相救援，徒闻宝剑篇。
出塞行五首 其三
方一夔（宋代）

我本轻黠儿，小少槿闾闬。未知从军苦，悠悠赴沙瀚。

同行五千人，骸骨蓬麻乱。中有脱死者，人各鸟兽窜。

间怀大将印，辛苦生还汉。包以衬甲绫，来上长杨殿。

怜我不负恩，授印亲书赞。一来赎前过，比再军锋冠。
宿山中十首 其一
刘克庄（宋代）

城中人怪我，清旦买芒鞋。君若知其趣，还应日日来。
过枞阳留题二首 其二
胡俨（明代）

昔忝桐乡令，曾鸣单父弦。重来新物色，不改旧山川。

往事从人说，虚名愧我传。司农今已老，白首益萧然。
题琅山大江
姜特立（宋代）

初出岷峨一线微，波涛到此浩无涯。
坤隅横贯五千里，天堑雄当百万师。
虎战龙争犹可记，鸥閒鹭静几曾知。
莫言天意限南北，正是中兴混一时。
赠钱思权 其三
徐积（宋代）

有客怀刚义，无物能干抱。堂有白头亲，惟忧甘旨少。

其家十五口，行计亦草草。也须谋饘粥，不可使饥倒。
熙宁蜡祭十三首
佚名（隋代）

美若休德，民和几岂。
稼樯云施，其积如墉。
惠我四国，先樯之功。
祭之百种，来享来崇。
酬韩祭酒雨中见寄
张籍（唐代）

雨中愁不出，阴黑尽连宵。屋湿唯添漏，泥深未放朝。

无刍怜马瘦，少食信儿娇。闻道韩夫子，还同此寂寥。
岁暮自广江至新兴往复中题峡山寺四首
许浑（唐代）

夜醉晨方醒，孤吟恐失群。海鰌潮上见，江鹄雾中闻。

未腊梅先潮，经冬草自薰。树随山崦合，泉到石棱分。

虎迹空林雨，猿声绝岭云。萧萧异乡鬓，明日共丝棼。

薄暮缘西峡，停桡一访僧。鹭巢横卧柳，猿饮倒垂藤。

水曲岩千叠，云重树百层。山风寒殿磬，溪雨夜船灯。

滩涨危槎没，泉冲怪石崩。中台一襟泪，岁杪别良朋。

密树分苍壁，长溪抱碧岑。海风闻鹤远，潭日见鱼深。

松盖环清韵，榕根架绿阴。洞丁多斫石，蛮女半淘金。

南浦惊春至，西楼送月沉。江流不过岭，何处寄归心。

月在行人起，千峰复万峰。海虚争翡翠，溪逻斗芙蓉。

古木高生槲，阴池满种松。火探深洞燕，香送远潭龙。

蓝坞寒先烧，禾堂晚并舂。更投何处宿，西峡隔云钟。
赠云洲老师
郑清之（宋代）

嘉定丙子斗插申，秋灰出管才半旬。
我来适值蒸暑节，烛龙吐焰扶桑滨。
炎官流汗走踯躅，金乌啄火焚空旻。
溼云拥岫呼不出，火云糊天挂赫日。
脑脂盖眼壮士眠，谁挽天河洗蒸郁。
友人万君家龙丘，追凉共作招提游。
入门指点到丈室，中有石壁清且幽。
半月泓澄锁寒绿，气象凄切涵清秋。
凛然便觉肌骨爽，恍疑石罅蟠蛟虬。
老师宴坐圆觉场，一笑对客双胡床。
雀芽新试蠏眼汤，未到舌本先生凉。
悬河倒流挥玉尘，果然惊出蛟龙舞。
须臾雾裹浮图尖，地墨天昏作风雨。
吻端造化转寒燠，约束商羊上天去。
云开月明众峰出，指向岩前石应语。
归来为乏琼瑶报，清梦安排几番到。
池角土花生碧草，逗晓檐前乾鹊噪。
我承佛敕为行词，可拜云洲老师号。
送矩恭回贵池
韩淲（宋代）

乃祖朱轓地，铜章又若翁。江山应似旧，郡邑本来同。

浙右还围棘，湖边又舣篷。思常游宦处，为子送秋风。
逍遥咏
宋太宗（宋代）

无名踪迹故难兴，智者消详冷似冰。
廓落异端随日变，乖违法似受天懲。
机关勿使抬他谤，亮直温和自举升。
好事相宗堪轨范，方言内外一般称。
题画册八首 其三 仙山楼阁
戴亨（清代）

参差楼阁玉为梁，来往仙姝蹑凤凰。百尺丹梯容我上，吹笙亲乞杜兰香。
过杨二渡三首
杨万里（宋代）

春迹无痕可得寻，不将诗眼看春心。
莺边杨柳鸥边草，一日青来一日深。
夏景 绿荷雨跳珠
刘辰翁（宋代）

荷外雨潇潇，舟如泊断桥。忽惊红粉乱，又见绿珠跳。

万叶明苍红，轻风问步摇。疏疏沾羽盖，点点溅鲛绡。

玉露明金掌，红妆湿翠翘。佩痕留不得，立地使魂销。
里中杜
黎廷瑞（宋代）

藓石莓墙屋数楹，年年来赛社公灵。
儿童趁节欢如沸，父老伤春涕欲零。
海燕边鸿何日了，夏松殷柏为谁青。
村醪如蜜犹堪醉，莫遣东风两眼醒。
答容彦文见访
陈献章（明代）

裹粮縳鸭问庐山，久病劳君每厚颜。若问庐山近来事，重阳过后菊花残。
宫词
宋白（宋代）

碁品从来重一先，后庭无事绿窗闲。
昭容不赌寻常物，言得千金紫玉环。
溪行
李庭（金朝）

枯木扶疏夹道傍，野梅倒影浸寒塘。
朝阳不到溪湾处，留得横桥一板霜。
白云向空尽
焦郁（唐代）

白云升远岫，摇曳入晴空。乘化随舒卷，无心任始终。
欲销仍带日，将断更因风。势薄飞难定，天高色易穷。
影收元气表，光灭太虚中。倘若从龙去，还施济物功。
鸡鸣高树颠一首
黄省曾（明代）

鸡鸣高树颠，声绕罗帏前。起视夜何其，素月苍穹圆。

人生少小轻岁年，芳鬓一缟不复玄。逝如东流川，尽若秋空烟。

卷衣出门历海岳，愿餐灵药为神仙。黄山并数百，白日齐三千。

竦身绿云中，控鹤升九天。挥手谢乡国，揽涕心茫然。
赠叠山老匠
李若水（宋代）

山翁七十头如雪，胸中泰华巧盘折。平生两手展不尽，临老更盘矜奇绝。

吾家有堂面危壁，衮衮黄埃眼界窄。呼来抟沙浅拂黛，倏惊突出千峰碧。

倚藜矫首一长吟，萧然径与人寰隔。何当讳姓吴门去，踏遍东南万山春。
宫词
张公庠（宋代）

杨花飞去落谁家，紫禁人闲惜岁华。
谩向园林觅春色，折残枝上两三花。
寄题叶希圣申申亭 其二
许景衡（宋代）

每向新亭去，何曾问主人。弟兄俱有好，樽俎自相亲。

栖翼云山晚，飞花洞府春。长愁醉归去，步步近红尘。
沁园春·孤馆灯青
苏轼（宋代）

赴密州，早行，马上寄子由。

孤馆灯青，野店鸡号，旅枕梦残。渐月华收练，晨霜耿耿；云山摛锦，朝露漙漙。世路无穷，劳生有限，似此区区长鲜欢。微吟罢，凭征鞍无语，往事千端。
当时共客长安，似二陆初来俱少年。有笔头千字，胸中万卷；致君尧舜，此事何难？用舍由时，行藏在我，袖手何妨闲处看。身长健，但优游卒岁，且斗尊前。
偈颂一百零四首
释绍昙（宋代）

图画天开，春风剪裁。
烂银庭院，白玉楼台。
将谓乳峰贫彻骨，敌君王富自何来。
夏夜
郭辅畿（明代）

深更无夏意，兰气发秋芽。户隙灯通月，窗傍树宿霞。

团圞妃子扇，绰约六郎花。自拨金炉灰，烹泉试凤茶。
方竹杖
朱翌（宋代）

此君骨相一成矩，气禀坤爻六二全。
运用四方随手转，操持一节比松坚。
玉雕界尺疑同样，金作觚棱笑削圆。
见寄分司真得力，时将缓步与周旋。
赠陈季野
曹勋（宋代）

平生闻说陈季野，渠正奇奇余下下。
人间韵语光陆离，韫椟藏下当待价。
庶几一笑排春温，赖有梅花尚盈把。
王德言枢密生日十首
曹勋（宋代）

籍甚家声孰可俦，玉堂金马著清修。
已摅荷橐三千牍，行相枫宸十二旒。
喜喻凫至
姚合（唐代）

欲出心还懒，闲吟绕寝床。道书虫食尽，酒律客偷将。

愁至为多病，贫来减得狂。见君何所似，如热得清凉。
秋夜宿龙蟠矶寺中
王廷陈（明代）

三山海上但虚闻，兹境真怜礼佛勤。石势参差蟠水府，金光缥佛出江云。

龙宫深压鼋鼍窟，鹫岭孤回鹳鹤群。向夕绳床难假寐，天花汀叶斗缤纷。
雪后 其三
韩淲（宋代）

农卜丰登士苦题，无闻近见定还迷。子猷一棹归何处，拍手山公醉似泥。
舟次南华寺
李乔木（宋代）

衣钵相传旧，菩提漫尔裁。
好山僧独占，冒暑我初来。
野鸟迎人语，溪塘傍竹开。
登临问因果，老衲笑相陪。
汉炳丹山晚进知学以来尝於文字中敬识先生矣
樊汉炳（宋代）

披露已谐平日志，开云须信大贤能。
只馀天道终堪倚，不问人间爱与憎。
题湖山十景 其一 翠屏晚对
陈镒（明代）

为爱群山列翠屏，竹门终日不曾扃。溪风吹却白云去，添得他山一抹青。
绍兴淳熙分命馆职定撰十七首
佚名（隋代）

赫赫高斋，于尧有光。
覆被万祀，冠冕百王。
有量斯希，蠲洁是将。
在帝左右，维时降康。
溪园
刘学箕（宋代）

溪园辟平畴，左右接林麓。
沉沉水浮堰，泛泛潭转曲。
果木渐成行，台榭亦营築。
何时东风起，吹满枝上绿。
潇湘八景图为镏养愚赋 其一 潇湘夜曲
凌云翰（元代）

巴山一夜雨，剪烛话西窗。何似潇湘浦，孤篷宿大江。
次韵懒出门酬水南
赵完璧（明代）

柴门反闭动经旬，竹石琴书是所亲。半榻清风成独坐，一瓢春酒共谁斟。

浮云有变归冥默，世务无凭混伪真。却笑生平多滞碍，出门何处可容身。
长安古意
周是修（明代）

长安二月三月时，千门万户春风吹。
绮构瑶台高照耀，香车宝马并驱驰。
驱驰照耀皆豪贵，九棘三槐夹三市。
鼎食钟鸣将相家，朱帘绣柱王侯第。
王孙公子盛繁华，山珍海错弃泥沙。
银鞍斜度官沟柳，丹毂横移上苑花。
花红柳绿春明媚，娇鸟乱啼花雨细。
琼宫锦殿傍云开，鼍鼓龙箫震天起。
美人内屋艳神仙，铅华炫转春争妍。
烨烨珠屏交彩幄，隐隐罗帏分玳筵。
兰肴桂酒芬芳发，象筋瑶杯光彩彻。
翠釜金罍不暂停，雕盘玉碗纷成列。
回瞻复道接龙甍，都城佳气正氤氲。
双龙绛阙凌青汉，九凤红楼彻紫云。
紫云翠雾碧烟空，文窗藻槛何玲珑。
流莺独绕昭阳殿，芳草深迷长乐宫。
汉代中兴富名将，百战功成心益壮。
闲来赌酒聚欢娱。
意气相排不相让。
半酣径上宝钗楼，赤阑四面俯皇州。
一群粉黛成歌舞，千种风流坐劝酬。
楼前两两鸳鸯度，楼下双双凤凰举。
鸣榼背解玉纤轻，弄色凝情羞不语。
就中心事可谁同，平明扶上玉花骢。
自言百世无衰老，自谓千载长英雄。
可怜光景留难住，秋风一夕生庭树。
歌亭寂寞荒草寒，舞榭萧条残叶暮。
昨日红颜美少年，今朝潦倒那能数。
将军舍外无人过，廷尉门前堪雀罗。
吁嗟盛时不复作，金茎铜狄随消磨。
君不见广成山中白云宿，安期海上颜如玉。
轩辕已驾鼎湖云，汉武终归茂陵麓。
别来倏忽三千年，海水几度桑田绿？
采石矶怀古
赵公豫（宋代）

姑孰江头暂置邮，凉风萧飒胜三秋。燃犀韵事归何处，披锦诗人迹尚留。

广济刹边松树古，峨嵋亭畔晚烟浮。六朝霸业成残垒，惟见茫茫水北流。
梦醒
朱应辰（明代）

梦醒方床夜四更，纸窗残月弄微明。
数声柔橹过湖去，又是邻家早入城。
阳春门堤上
杨云翼（金朝）

薄薄晴云漏日高，雪消土脉润如膏。东风可是多才思，先送轻黄到柳梢。
菩萨蛮
曹勋（宋代）

萧萧还是秋容暮。炉薰已冷氲香注。犹记踏香尘。东风满院春。

冷烟迷望处。声断阑干雨。无计问行云。黄昏空掩门。
孟子·圣人人伦之至
陈普（宋代）

圆头方腹一皆人，尧舜元非凤与麟。
道德文章光万世，看来只是尽人伦。
寄浙西张廉访二首 其二
汪泽民（元代）

昔献明经策，因知侍御贤。陈蕃能解榻，文举乃忘年。

花柳春城外，湖山玉节前。观风应有作，莫惜野人传。
渔父
李龏（金朝）

罢钓归来不系船，坐看秋水落红莲。江鲜野菜桃花饭，高唱夕阳孤岛边。
无相颂
慧能（唐代）

愚人修福不修道，谓言修福而是道。
布施供养福无边，心中三恶元来造。
若将修福欲灭罪，后世得福罪元在。
若解向心除罪缘，各自性中真忏悔。
若悟大乘真忏悔，除邪行正即无罪。
学道之人能自观，即与悟人同一类。
大师令传此顿教，愿学之人同一体。
若欲当来觅本身，三毒恶缘心中洗。
努力修道莫悠悠，忽然虚度一世休。
若遇大乘顿教法，虔诚合掌至心求。
感兴五首
欧阳修（宋代）

唧唧复唧唧，夜叹晓未息。
虫声急愈尖，病耳闻若刺。
壮士易为老，良时难再得。
日月相随东，天行自西北。
三者不相谋，万古无穷极。
安知人间世，岁月忽已易。
山居杂诗九十首
曹勋（宋代）

小圃养春色，乘时不可缓。
翌锄常于于，成趣须旦旦。
花摘去年种，喜供一时玩。
举杯付歌儿，野服更萧散。
酒熟忆皇甫十
白居易（唐代）

新酒此时熟，故人何日来。自从金谷别，不见玉山颓。

疏索柳花碗，寂寥荷叶杯。今冬问毡帐，雪里为谁开。
次钱申伯游东山韵二首 其一
张元干（宋代）

东麓坡陀尽梵宫，我来泉上照衰容。解衣又作茶瓜客，倚槛同看烟雨峰。

何用苦吟凌鲍谢，要须高节配乔松。海冰永閟锥沙画，绝叹故人遗墨浓。
游齐山寺寻陈鸿断碑
孙迈（宋代）

万木参天绕寺篱，一声孤磬彻江湄。
楼边已失陈鸿记，亭上犹存杜牧诗。
细雨乍经岩溜响，嫩苔长积石桥危。
知予好古心常切，僧与前山觅断碑。
题金山妙高堂
杨万里（宋代）

金山未到时，羡渠奄有万里之长江。
金山既到子，长江不见只见千步廊。
老夫平生不奈事，点检风光难可意。
老僧觉我见睫眉，引入妙高台上嬉。
不知老僧有妙手，卷舒江山在怀袖。
挂上西窗方丈间，长江浮在炉烟端。
长江南边千万山，一时飞入两眼寒。
最爱檐前绝奇处，江心巉然景纯墓。
僧言道许乃浪傅，龙宫特书珠贝编。
初云谢灵运爱山如爱命，掇取天台鴈荡怪石头，
叠作假山立中流。又云王逸少草圣入神妙，
天赐琉璃笔格玉砚屏，仍将大江作陶泓。
老夫闻二说，沉吟未能决。
长年抵死催上船，徘徊欲去空茫然。
郡斋水阁闲书·翡翠
文同（宋代）

见诸长喙须避，得少纤鳞便飞。
为报休来近岸，有人爱汝毛衣。
吊张曼殊 其一
商景徽（清代）

觅得温柔在帝乡，娇花容易萎严霜。丰台自此游人绝，芍药将开尽断肠。
九日罗江旅情呈文孺
李新（宋代）

山程十驿策驽来，中路几成兴尽回。
旅次白醪饶客醉，故园黄菊为谁开。
漏长更箭迟翻鼓，生久灯花细落煤。
不是学无经济术，道书教我壮心灰。
早过潼关呈屠参政
王太岳（清代）

日上关门宿雾收，角声悲壮肃高秋。山连二华横秦塞，水控三川下豫州。

行处牛羊成聚落，人家鸡犬共林丘。风流输与屠夫子，深坐溪亭理钓钩。
鴈来红
杨万里（宋代）

开了元无鴈，看来不是花。
若为黄更紫，乃借叶为葩。
藜苋真何择，鸡冠却较差。
未鴈犀菊辈，赤脚也容他。
东晋
曾极（宋代）

断简残编迹可寻，诸贤兴复不关心。
未应全罪王夷甫，一任神州自陆沈。
题捕鱼图四首为松观曾一愚赋 其四
刘崧（元代）

沽酒归来一瓮圆，晚凉出水鳜鱼鲜。全家只在沧江上，斜日西风晒网船。
题徐熙风牡丹──白花
范成大（宋代）

寒入仙裙粟玉肌，舞余全不耐风吹。
从教旅拒春无力，细看腰支嫋嫋时。
漆
萧崱（宋代）

天以晶华累尔形，千夫斂锷可曾停。
世间有器蒙鲜节，林下无辜受割刑。
斫坏孙枝难老大，摧残去榦易凋零。
退思禹贡周征日，未必如今税不征。
次韵次卿林下行歌十首 其十
周紫芝（宋代）

勃窣蹒跚不上堤，却来林下小徘徊。已知脩竹有千亩，更为桃花求百栽。
过金堂偶记旧诗因赠宇文县宰
吕陶（宋代）

尝闻县古槐根出，最爱官清马骨高。前辈有诗谈事实，今辰此景入风骚。

飞云几处笼山顶，密雨连宵发土膏。公事稀疏吏归去，不妨欢侍对春醪。
水龙吟（梦）
杨樵云（宋代）

多情不在分明，绣窗日日花阴午。依依云絮，溶溶香雪，觑他寻路。一滴东风，怎生消得，翠苞红栩。被疏钟敲断，流莺唤起，但长记、弓弯舞。

定是相思入骨，到如今、月痕同醉。教人枉了，若还真个，匆匆如此。全未惺松，缬纹生眼，胡床犹据。算从前、总是无凭，待说与、如何寄。
希静堂
陶弼（宋代）

二江明月九峰云，云月堂中希静人。
鞭蕖池浅蛙迎雨，钴鉧潭空草送春。
江城子
冯子翼（金朝）

胭脂坡上月如钩。问青楼。觅温柔。庭院深沉、窗户掩清秋。

月下香云娇堕砌，花气重，酒光浮。

清歌皓齿艳明眸。锦缠头。若为酬。门外三更、灯影立骅骝。

结习未忘吾老矣，烦恼梦，赴东流。
送施屿南比部恤刑畿内
孙继皋（明代）

金科玉节去翩翩，多少衔情拜马前。明主自亲三辅地，使君身马万人天。

几回丙夜停丹笔，合有阳春曜紫渊。预想平反偏称旨，垂衣风动四方传。
泊杨港
董嗣杲（宋代）

龙华寺北板桥平，几户淮民结屋成。
屡向封疆窥版籍，独游淮屋陋功名。
去年过此曾寻胜，今日逢人似隔生。
怀抱激昂无可制，埋篷心折听江声。
题碧沼寺
徐伟达（宋代）

古寺登临不记秋，重来境物更清幽。烟笼野色穿窗日，竹引寒泉绕径流。

杜阁谛观缁侣肃，莲堂时有妙音浮。老僧喜客殷勤甚，冰簟蒲团为我留。
古扇
项斯（唐代）

昨日裁成夺夏威，忽逢秋节便相违。寒尘妒尽秦王女，

凉殿恩随汉主妃。似月旧临红粉面，有风休动麝香衣。

千年萧瑟关人事，莫语当时掩泪归。
江州留别薛六、柳八二员外
刘长卿（唐代）

江海相逢少，东南别处长。独行风袅袅，相去水茫茫。

白首辞同舍，青山背故乡。离心与潮信，每日到浔阳。
王道人云彦和得报有归田之命
邹浩（宋代）

道人新自象州来，殿院从容得屡陪。坐上拆书归有日，愁容忽作笑颜开。
水调歌头
刘辰翁（宋代）

夜深未能睡，明日为赋此寄之。

山水无宿约，村暗自当还。不知有客乘兴，载我弄沧湾。酒吸明河欲尽，月落三星在下，未放水风闲。影转松起舞，扶步入林间。

恨无人，横野笛，叫关山。知君慷慨何事，惜得米阳关。看取大江东去，把酒凄然北望，说著泪潺小湲。我饮自须尽，君唱有何难。
和乔石择善别若水韵
程公许（宋代）

尼岭飚不可更期，寥空无路寄幽思。
阶兰竞秀有谁省，贝锦伤谗徒尔为。
默坐勿书殷浩怪，拟骚休作楚臣悲。
君看雪涧凌霄干，长有毵毵绿满枝。
乘兴
释文珦（宋代）

乘兴不拘程，悠悠任意行。
小溪横木渡，何寺远钟声。
野茶抽心起，山花照眼明。
幽禽亦堪爱，多解自呼名。
明发祈门悟法寺，溪行险绝六首
杨万里（宋代）

已是山寒更水寒，酸风苦雨并无端。
诗人瘦骨无半把，一任残春料理看。
冬至前一日雪
韩琦（宋代）

地下阳将复，人间气已和。群阴明数极，六出见花多。

贺称新年曲，欢侔故郢歌。同云留纪吉，柔荔借萌科。

起认灰飞管，堆凝素出波。朝盈振鹭集，隙隘白驹过。

树密轻黏萼，天圆细撼罗。洁非容物污，碎不在风搓。

农亩经年瑞，诗家万古魔。平明开庆会，绿蚁荐红螺。
又六言二首
刘克庄（宋代）

昏主非姬不饱，内嬖废嫡可悲。
骊女逐金玦子，玉环养锦绷儿。
乙未二月十九日喜雪适间道有赍至托克托太师出征诏因赋
袁泮（元代）

纷纷朔雪南飞夜，万里山河总汉朝。铁马渡江春阵合，玉龙吹汉曙光摇。

中天气正妖氛豁，南国春深瘴疠消。最喜天威行肃杀，布衣无分乐渔樵。
蒋公岭
王以慜（清代）

流水东西沙复沙，荒村背郭几人家。千条翠缕王恭柳，满地黄人张翰花。

故里何人搴杜若，空山无地饭胡麻。匡君隔岸频招手，彭蠡门前噪晚鸦。
过白沙竹枝歌六首 其四
杨万里（宋代）

东沿西溯浙江津，去去来来暮复晨。上岸牵樯推稚子，隔船招手认乡人。
李商叟传录临川与黎师侯唱酬怀曾文清公长句
赵蕃（宋代）

生世胡为尔许迟，况经事变与时移。
论文尚喜两公在，一见何时隔岁离。
落木长江天末恨，清风朗月卷中诗。
有怀曾子今冥漠，雨泪真成满面丝。
书河东李骧事
李正民（宋代）

君既择臣臣择君，胡为委贽事愚人。李生若是真王佐，岂向偏方遽杀身。
谢王司户惠纸被
李新（宋代）

雾中楮皮厚一尺，岷溪秋浪如蓝碧。
山僧夜抄山鬼愁，白雪千番沍墙壁。
裁成素被劣缯绮，故人聊助苏门癖。
经年鼾鼻吼蜗室，睡魔已作膏肓疾。
萧萧散发卧南窗，腹稿未成空费日。
小儿恶寐惊踏裂，村妻手线自缝密。
幸无寒泪泣牛衣，却有春温借光逸。
的知非布谁讥诈，水汰补归安足讶。
合欢若绣双鸳鸯，出门便有连城价。
世外浮华虽自许，锦烂珠光变为土。
落日南柯一梦回，断云流水无寻处。
满庭芳·晓色云开
秦观（宋代）

晓色云开，春随人意，骤雨才过还晴。古台芳榭，飞燕蹴红英。舞困榆钱自落，秋千外、绿水桥平。东风里，朱门映柳，低按小秦筝。
多情，行乐处，珠钿翠盖，玉辔红缨。渐酒空金榼，花困蓬瀛。豆蔻梢头旧恨，十年梦、屈指堪惊。凭阑久，疏烟淡日，寂寞下芜城。
贺圣朝·修行须是身衣布
王哲（金朝）

修行须是身衣布。受寂寥餐素。道心不与众心同，绝忧愁思虑。内中认取金怀聚。并开明玉兔，赤鸾抱住黑龟精，这些儿谁悟。
可庄直上斋端午赐扇其孙小尹得之求题
陈宝琛（清代）

胄筵五日有恩光，江介仁风藉奉扬。忧国万言逾痛哭，酬知一奉剩循良。

家声忠孝须能继，祖德高曾未可忘。敢信凉飙无再热？箧中留取亦甘棠。
遇灵阳子谈道赠以诗
文天祥（宋代）

昔我爱泉石，长揖离公卿。
结屋青山下，咫尺蓬与瀛。
至人不可见，世尘忽相缨。
业风吹浩劫，蜗角争浮名。
偶逢大吕翁，如有宿世盟。
相从语寥廓，俯仰万念轻。
天地不知老，日月交其精。
人一阴阳性，本来自长生。
指点虚无间，引我归员明。
一针透顶门，道骨由天成。
我如一逆旅，久欲蹑屩行。
闻师此妙廖，蘧庐复何情。
花犯（木芙蓉）
黄公绍（唐代）

翠奁空、红鸾蘸影，嫣然弄妆晚。雾鬟低颤。飞嫩藕仙裳，清思无限。象床试锦新翻样，金屏连绣展。最好似、阿环娇困，云酣春帐暖。

寻思水边赋娟娟，新霜□旧约，西风庭院。肠断处，秋江上、彩云轻散。凭谁向、一筝过雁。细说与、眉心杨柳怨。且趁此、菊花天气，年年寻醉伴。
东池避暑二首 其一
刘敞（宋代）

凉风千个竹，疏雨万枝莲。自是清无寐，非关醉不眠。
山中冬日
林逋（宋代）

残雪照篱落，空山无俗諠。
鸡寒懒下树，人晏独开门。
废圃春荣动，回塘雾气昏。
谁家岁酒熟，辍棹忆西村。
赠姜义泉义泉未病时自谓将缘事出狱索诗以赠之过数日病二十日即死命也
杨爵（明代）

十年交与后，此地复相逢。安土心犹在，匡时志已穷。

君当耕蜀下，吾欲死圜中。乐道捐躯处，无言迹未同。
故蜀别苑在成都西南十五六里梅至多有两大树
陆游（宋代）

昔年曾赋西郊梅，茫茫去日如飞埃。
即今衰病百事嬾，陈迹未飞犹一来。
蜀王故苑犁已遍，散落尚有千雪堆。
珠楼玉殿一梦破，烟芜牧笛遗民哀。
两龙卧稳不飞去，鳞甲脱落生莓苔。
精神最遇雪月见，气力苦战冰霜开。
羁臣放士耿独立，淑姬静女知谁媒。
摧伤虽多意愈厉，直与天地争春回。
苍然老气压桃杏，笑我白发心尚孩。
微风故为作妩媚，一片吹入黄金罍。
酒岩
梁有年（明代）

列星垂象泉名郡，世有仙人定酒家。天启灵岩招饮者，故教玉乳滴流霞。
翠峰寺
范成大（宋代）

来从第九天，橘社系归船。
借问翠峰路，谁参雪窦禅
应真庭下木，说法井中泉。
公案新翻出，诸方一任传。
题大痴老人山水图
徐德音（清代）

昕夕画水兼画山，淋漓元气在笔端。此图神妙信杰作，谁欤抗手惟荆关。

连云欲接富春岭，鼓棹直溯桐君滩。晚饭雕胡然楚竹，路转山腰见茅屋。

日冠山衣尔何人，想见土风尚纯朴。自笑频年车历鹿，子舍栖迟就微禄。

吾家旧在湖山澳，别来几度春山绿。曷不言归种杞菊，晴窗展画三摩挲，移情如奏成连曲。
御书道山堂次林竹溪韵
马廷鸾（宋代）

芒玉平云玺印红，洛龟图画五三隆。
壁奎星聚来时彦，河汉天垂仰化工。
文治正应淳化似，恩华重与绍兴同。
何须飞白人人赐，始悟君王欲教忠。
晚步
姚揆（唐代）

陋巷贫疑本姓颜，晚来闲步出林间。数声长笛吹沈日，

一片残林点破山。岛寺渐疏敲石磬，渔家方半掩柴关。

迟回从此搜吟久，待得溪头月上还。
金陵城西楼月下吟
李白（唐代）

金陵夜寂凉风发，独上高楼望吴越。
白云映水摇空城，白露垂珠滴秋月。
月下沉吟久不归，古来相接眼中稀。
解道澄江净如练，令人长忆谢玄晖。
芍药
许及之（宋代）

扬州千叶旧生涯，诗到坡仙正复葩。喜见故家翻瑞药，送将新句续名花。

日高髲剃醺含露，时样梳妆肉映纱。窈窕留春春不住，诗翁留得鬓边华。
自槜李至毗陵道中
杨冠卿（宋代）

晋陵城东窣堵坡，两尖高并下临河。
昔年曾醉邻墙酒，卧听扁舟唱踏歌。
隆州 其一
员兴宗（宋代）

有客张陵曾寓此，仙乎仙乎生实死。鸿名制作往事空，盛迹今应颂天子。
题漳浦县壁
陈尧佐（宋代）

蛮烟渔火接鲸波，树树花枝处处歌。
况是天涯好行乐，莫教憔悴鬓霜多。
闷题
华岳（宋代）

此心忠义出天资，奴隶儿童莫强为。
燕雀不知鸿鹄志，牛羊徒节虎狼皮。
事当桀石吠尧日，书在塞鸿归汉时。
拔剑问天天不语，料天还愧负男儿。
次韵王次之龙图六绝 其三
孙觌（宋代）

青梅著子欲生仁，始见新红触眼新。李径桃蹊俱扫地，一枝独自古时春。
和沈仲一北湖十咏·楚颂亭
陈傅良（宋代）

纷纷万木尽西风，独立霜林我御冬。
滓畔无人谁着语，止斋但护紫泥封。
绝句
王胜之（宋代）

蛙鼓鸣时月满川，断萤飞处草迷烟。
敲门欲向田家宿，犹有青灯人未眠。
俞公达待制挽辞 其二
释道潜（宋代）

东吴佳气久氤氲，果见雄才出海滨。屡试干将羌破胆，忽摧梁木士沾巾。

人间梦断黄粱熟，天上楼成白玉新。零落山丘今古事，情钟我辈谩伤神。
黄鲁直觉民读书帖赞
岳珂（宋代）

学以进乎道，不止於决科也。
厌饫优柔，贵精不贵多也。
得失奇偶，固末如之何也。
指端而言，所以勉其切磋也。
三致意于丁宁，式尔心之讹也。
因私淑以儆诸后学，又有以见前辈用心之不颇也。
暮雨
侯畐（宋代）

暮雨生寒衣袂薄，楚乡客子正伤情。
扁舟莫向芦边宿，夜半西风有雁声。
别赋一首
安熙（元代）

铁石心肠冰玊姿，此生惟许岁寒知。兴来欲草梅花赋，不解能书婉媚词。
醉落魄（题赵霞谷所藏吴梦窗亲书词卷）
张炎（宋代）

镂花镌叶。满枝风露和香撷。引将芳思归吟箧。梦与魂同，闲了弄香蝶。

小楼帘卷歌声歇。幽篁独处泉呜咽。短笺空在愁难说。霜角寒梅，吹碎半江月。
南都
王宠（明代）

锦缆牙樯万里游，天吴海若翼王舟。
襄城七圣空迷辙，弱水三山未稳流。
塞北风云连朔漠，周南节钺自公侯。
两京角立分形势，居重还须扼九州。
奉酬元相公上元
徐凝（唐代）

出拥楼船千万人，入为台辅九霄身。

如何更羡看灯夜，曾见宫花拂面春。
百载起科甲午王民俊举人贺教谕靳东澜作
王举鸿（明代）

丹桂香飘趁子晨，渊涵星斗映澄滨。杏坛日暖清光遍，芹頖香生物色新。

一铎唤回长夜晓，五经抽出百年春。从今科第绵绵者，誉髦应知造士人。
投徐端公
许棠（唐代）

无谋寻旧友，强喜亦如愁。丹桂阻丹恳，白衣成白头。

穷吴迷钓业，大汉事贫游。霄汉期提引，龙钟未拟休。
南乡子（乙酉九日）
刘辰翁（宋代）

宽处略从容。华水华山自不同。旧日诸贤携手恨，匆匆。只说明年甚处重。

几岁避辽东。茅竹秋风一并空。欲望辽东何处是，濛濛。也似秦楼一梦中。
中秋芗溪逢吴大行元山
黎民衷（明代）

千里由来共月明，楚江无处不秋声。深杯欲洗关山色，长笛空横河汉情。

凫鹳阵寒霜叶堕，芸荷香冷莫云平。当歌莫话游燕事，长剑西风念远征。
江行怀乡里天全侗轩诸老偶成二首 其一
韩雍（明代）

西江北塞岭南壖，奔走风尘三十年。勇退未能心已倦，专征才歇梦犹悬。

自缘衰体缠多病，敢向明时话独贤。苦忆乡园诸大老，西风先泛五湖船。
次韵景瑜雨中绝句 其二
韩淲（宋代）

门居地僻无来辙，新绿新荷新笋时。珍重情怀尚能赋，为搜言句和成诗。
窗前细竹 其二
林旭（清代）

稻芒差小兰芽大，细数频来亦有情。一样风吹兼雨洗，只馀坠箨不闻声。
读贞观政要
弘历（清代）

君子慎言行，其发乃枢机。出身发乎迩，千里应在兹。

所以古圣王，左右史有司。匪惟记善恶，亦以谨起居。

遥遥三代下，不乏为君师。汉文唐太宗，高山予仰跂。

汉帝质无忝，唐皇文有馀。至今政要书，炳然法则垂。

求贤与纳谏，简编多令仪。独于观史事，不能我无疑。

文皇信英辟，易理岂不知。九皋鹤闻野，荣辱应不迟。

讵藉金匮藏，却观知所为。遂良执简记，传信恒于斯。

秘之不与观，固也非达宜。礼云记动言，非礼戒宴私。

不观史何据，或者其未思。善哉刘洎言，人君日月齐。

设遂良不记，天下皆记之。复如封宇文，至唐皆进规。

使其记隋事，笔应多诡辞。岂能掩炀恶，炀恶谁直书。
挽吴静轩
何梦桂（宋代）

手摩铭碣吊延陵，落日青山昨梦惊。
狭世路危行却曲，浮生事了去分明。
竹林熠耀飞台榭，石壁钩辀叫冢茔。
珠雁玉龙今在否，漆灯千古照佳城。
玉合
韩偓（唐代）

罗囊绣两凤皇，玉合雕双鸂鶒。中有兰膏渍红豆，每回拈著长中忆。

长中忆，经几春。人怅望，香氤氲。开缄不见新书迹，带粉犹残旧泪痕。
查虞皋文学自越中遣书相讯寄谢四首 其二
于慎行（明代）

晓月山城梦断时，六桥烟树不胜思。梅花忽送江南色，满目仙郎白玉枝。
达奚吏部夫人寇氏挽歌
李颀（唐代）

存殁令名传，青青松柏田。事姑称孝妇，生子继先贤。

露湿铭旌重，风吹卤簿前。阴堂从此闭，谁诵女师篇。
雨中登北楼
李弥逊（宋代）

白首登临海一隅，晚风吹雨上髭须。
日边不邮平安使，云影满川山有无。
浣溪沙（早春）
赵长卿（宋代）

不愤江梅喷暗香。春前腊后正凄凉。霜风雪月忍思量。

斜倚幽凄如有恨，玉鳞飞后转堪伤。时人那解惜孤芳。
玉楼春
楼采（宋代）

东风破晓寒成阵。曲锁沈香簧语嫩。凤钗敲枕玉声圆，罗袖拂屏金缕褪。

云头雁影占来信。歌底眉尖萦浅晕。淡烟疏柳一帘春，细雨遥山千叠恨。
春草堂诗集诗句 其二
陆仁（元代）

春日迟迟，燕燕于飞。野有蔓草，维叶萋萋。母也天只，恩斯勤斯。

长我育我，鬻子之闵斯。欲报之德，如之何弗思。庶几夙夜，我心不违。
老菊次时所性韵
何基（宋代）

独步东篱餐落菊，一幅乌纱漉浮玉。悠然谢客欲醉眠，懒拾枯枝炮脱粟。

靖节先生骨已寒，回生何必须神丹。紫阳一字冠青史，名节恃此安如山。

义熙一去知几变，金钿翠葆犹年年。我生因循颠已华，甚矣今年脱左车。

嘲红弄绿少时态，岁晚相对惟寒花。雨荒深院黄金尽，谁谓颜色埋尘沙。

高风雅致随遇见，帘外玉立横枝斜。
白帝城
宋肇（宋代）

东雨霏霏白帝城，秋草未枯春草生。
古来战垒如云横，万里瞿塘断人行。
至今三峡路峥嵘，时清不见更屯兵。
荒凉废堞没春耕，但见牛羊日西平。
故谏议大夫鲜于公欲作新堂以传世谱名曰卓绝
李廌（宋代）

天地西设险，剑外分野殊。
君家万里侯，支郡许专诛。
威名讋华夷，玉帛走易于。
韡韡常棣华，煌煌驷马车。
晦日重宴
陈嘉言（唐代）

高门引冠盖，下客抱支离。绮席珍羞满，文场翰藻摛。

蓂华雕上月，柳色蔼春池。日斜归戚里，连骑勒金羁。
成都运司西园亭诗·小亭
许将（宋代）

翩然沟上亭，左右相映带。
修柟列翠幄，长松偃高盖。
地褊景逾宽，处约志弥泰。
谁知坐啸间，心游万物外。
虞美人
王灼（宋代）

别来杨柳团轻絮。摆撼春风去。小园桃李却依依。犹自留花不发、待郎归。

枝头便觉层层好。信是花相恼。觥船一棹百分空。拚了如今醉倒、闹香中。
题宝圌山
李白（唐代）

樵夫与耕者，出入画屏中。
落叶
陈舜俞（宋代）

风露入林阿，纷纷奈落何。
满庭添野景，开户觉明多。
未逐沧浪远，堪怜腐草和。
无由遮醉眼，归思满烟波。
洞仙歌
晏几道（宋代）

春残雨过，绿暗东池道。玉艳藏羞媚赪笑。记当时、已恨飞镜欢疏，那至此，仍苦题花信少。

连环情未已，物是人非，月下疏梅似伊好。淡秀色，暗寒香，粲若春容，何心愿、闲花凡草。但莫使、情随岁华迁，便杳隔秦源，也须能到。
冬日喜以忠曹文学见访
周世忠（明代）

寒几空堂坐隐书，萧条窗户掩斜晖。强颜同俗终难合，用拙全生未觉非。

雪残鸟迹庭前遍，日落人烟野外稀。不有古人怀我旧，谁来林下扣柴扉。
连雨次答方问亭
讷尔朴（清代）

无端霪雨经旬阻，倍觉凄清到客居。径碧痕犹残藓在，裀红香渐落花如。

蓄鲜罢剪园中韭，防湿间移枕畔书。沦茗濡毫都不耐，课童屋角种新蔬。
江州城楼晚望
欧大任（明代）

家在渔村有钓蓑，偶从簪弁失烟波。怀人书札春鸿早，作客江湖夜雨多。

匡岳千峰云不散，浔阳九派路如何。五噫岂似关东去，回首中原一放歌。
谢景思惠酒并二绝时宗守邀看上元景思不至次韵 其一
王之望（宋代）

户外惊闻剥啄声，东山消息到柴荆。两章著意撩衰白，风味相扶有曲生。
马射赋
庾信（南北朝）

庾信三月三日华林园马射赋曰：

于时玄鸟司历，苍龙驭行，羔献冰开，桐华萍合。皇帝幸於华林之园，千乘雷动，万骑云屯，落花与芝盖同飞，杨柳共春旗一色。乃命群臣，陈大射之礼，驺虞九节，狸首七章。於是选朱汗之马，校黄金之埒，红阳飞鹊，紫燕陆沈，唐成公之骕骦，海西侯之千里，莫不饮羽衔竿，吟猿落雁，锺鼓振地，埃尘涨天，采则锦市俱移，钱则铜山合徙，实天下之至乐，景福之欢欣者也，岁次昭阳，月在大梁，其日上巳，其时少阳，春吏司职，青祗效祥，徵万骑於平乐，开千门於建章，皇帝翊四校於仙园，回六龙於天苑，华盖平飞，风乌细转，帷宫宿设，帐殿开筵，傍临细柳，斜界宜年，河漘剃草，渭口浇泉，塴云五色，的晕重圆，阳管既调，春弦实抚，玉律调锺，金錞节鼓，於是咀衔拉铁，逐日追风，并试长秋之埒，俱下兰池之宫，鸣鞭则污赭，入埒则尘红，变三驱而画鹿，登百尺而悬熊，礼正六耦，诗歌九节，弓如明月对堋，马似浮云向埒，雁失群而行断，猿求林而路绝，乃有六郡雄才，五陵高选，新回马邑之兵，始罢龙城之战，尚带流星，犹乘奔电，始听鼓而唱筹，即移竿而摽箭，熊耳刻杯，浮云画罍，水衡之钱山积，织室之锦霞开，司筵赏至，酒正杯来，既而日下泽宫，筵阑相圃，怅从跸之留欢，眷回銮之馀武。
句
赵汝绩（宋代）

秋来难得花成染，闲引牵牛上短篱。
过怀云麾故园有感
姚元之（清代）

犹是看云地，云归人不归。亭边霜叶下，门外野禽飞。

落照无今昔，清琴失是非。空余七弦在，长自挂罗帏。
比因和首座诗有故欲撩公懒是真之句名其室日
赵蕃（宋代）

少日经禅暇，犹余文字嬉。
老来无复事，日用亦奚为。
衲被忘宵度，团蒲失昼移。
谓公真是懒，如我不其痴。
念奴娇（席上赋林檎花）
曾觌（宋代）

群花渐老，向晓来微雨，芳心初拆。拂掠娇红香旖旎，浑欲不胜春色。淡月梨花，新晴繁杏，装点成标格。风光都在，半开深院人寂。

刚要买断东风，袅栾枝低映，舞茵歌席。记得当时曾共赏，玉人纤手轻摘。醉里妖饶，醒时风韵，比并堪端的。谁知憔悴，对花空恁思忆。
静女春曙曲
李贺（唐代）

嫩蝶怜芳抱新蕊，泣露枝枝滴夭泪。
粉窗香咽颓晓云，锦堆花夭藏春睡。
恋屏孔雀摇金尾，莺舌分明呼婢子。
冰洞寒龙半匣水，一双商鸾逐烟起。
早梅 其一
李錞（宋代）

雪径清寒蝶未知，暗香谁遣好风吹。野桥漏泄春光处，正为横斜一两枝。
以李约交游晚岁重为韵作五绝句别韩二十七
晁说之（宋代）

菡萏露不迟，蒹葭霜岂晚。
我生宁免愁，别离无近远。
陈祁秀才园亭
曾巩（宋代）

眼无尘土境殊清，一绕芳蹊病体轻。
烟树疑从古画风，水轩真在碧天行。
君能极巧安山势，我欲忘归听竹声。
只恐主人难住此，弟兄嘉行满乡评。
余自离荆渚遍身生疮了无佳思至金陵舍舟登陆
吴则礼（宋代）

三年窜逐去荆州，岂料重为此寺游。
钟鼓山林浑好在，独惊老子雪蒙头。
岳祠铜爵
张廷济（清代）

官家不要复提封，翻碍精忠报九重。长脚死贪刑白马，雄心生负饮黄龙。

吁天北阙书千字，酹地西湖酒一钟。移荐金陀祠庙肃，灵旗风雨飒三冬。
和张祜韵
傅宏（宋代）

远望阳城湖，八九云梦吞。
白云宿殿罅，青藓埋松根。
樵唱林间路，渔歌寺外村。
避喧嗜飞阁，未若叩禅门。
偈颂十三首
释智遇（宋代）

华亭满船犹不足，南泉骤步蹈不著。
自余眼底纷，总见月忘指。
奉送王相公赴幽州
张继（唐代）

黄阁开帏幄，丹墀拜冕旒。位高汤左相，权总汉诸侯。
不改周南化，仍分赵北忧。双旌过易水，千骑入幽州。
塞草连天暮，边风动地愁。无因随远道，结束佩吴钩。
噫田操四章章六句寄呈王介甫
王令（宋代）

田彼黍矣，则食於秋。
我人之耕，载芟载薅。
岂不惮劳，将食无攸。
泰山吟
谢道韫（魏晋）

峨峨东岳高，秀极冲青天。
岩中间虚宇，寂寞幽以玄。
非工复非匠，云构发自然。
器象尔何物？遂令我屡迁。
逝将宅斯宇，可以尽天年。
秦淮对月
刘敞（宋代）

旧熟秦淮水，今浮万里船。泬寥明月夜，淡泊始秋天。

静境他时绝，清光度晓圆。无人漫咏史，回首忆先贤。
刘松年苏蕙织锦图
汪仲鈖（清代）

绍熙画手仕女最神妙，宫蚕出塞流传多。娉婷更貌苏蕙子，画谱纵轶应非讹。

中闰䆗窱启凉月，有人无语纤裳拖。襄阳不入五更梦，鸳机轧轧无停梭。

桐飘露井蛩绕砌，夜明帘外低秋河。张萱之三周昉一，御玩要不夸宣和。

江南佳本题句满，记曾摘录烦东坡。暗门此卷偶尔得，剧于十五之女三摩娑。

当时伊人抱孤影，阳台暮雨愁如何。流黄宛转织恨字，八百四十历历明星罗。

文成自谓世莫解，巧压四角盘中歌。岂知桃村有美性痴绝，回环络绎工清哦。

鱼笺亦似写新怨，墨痕黯淡如曹娥。我题此画重叹薄命妾，几人悔过逢连波。
赵北口早发
邓显鹤（清代）

咿喔鸡声远，郎当铎语忙。征人影在水，残月白于霜。

犬吠渔村火，风吹蟹舍香。酒旗摇树杪，隐约似潇湘。
秋日杂兴六首 其四
范成大（宋代）

嫣嫣芙蓉花，秀出清霜晨。众卉已昨梦，孤芳若为新。

寒蜂无儇飞，一笑静自珍。谁令婵娟姿，堕此寂寞滨。

绝世贵独立，后时莫酸辛。回风佐小舞，薄日生微醺。

即事亦足乐，何必桃李尘。
嘲苏世长
李渊（唐代）

名长意短，口正心邪。弃忠贞于郑国，忘信义于吾家。
登白云山绝顶望罗浮
苏学程（明代）

万叠嶙峋紫翠重，长松寂历似秦封。采芳谁与寻三秀，访古空闻化九龙。

云径寺荒犹驻鹤，春山花发引携筇。飘然欲御罡风去，四百峰头好寄踪。
寄屠仪部长卿先生四首 其三
欧必元（明代）

大江无日夜，东海自汤汤。鸿鹄顾其羽，一举绝大荒。

乾坤有定理，浅薄安所量。我欲乘桴去，波涛汪以洋。

四海求匹侣，独立每徬徨。中原属夫子，吾世幸相当。

流览驱万代，滔滔百谷王。羽仪既用刷，八极周翱翔。

邈哉二三子，赠我双明珰。
答岑山人见问
蔡汝楠（明代）

问余何事谢京华，远向南州寄一家。
兴似步兵缘嗜酒，地如勾漏为丹砂。
枫看江上三秋叶，荷挹湖中几度花。
欲识此来兼吏隐，抱关仍得傍烟霞。
闻捷音招王德华吴天章等出山
李俊民（金朝）

红尘一骑报平安，知是元戎小队还。且喜好音来汴水，仍将旧队问潼关。

横云自护车箱涧，落日空衔箭筈山。只恐膏肓归不得，早随春色到人閒。
和会之二绝
杜范（宋代）

爱景探春意已生，新诗新酿一时成。
遥知独酌微吟处，霜月应多别处明。
贻陈体忠
李龏（金朝）

十日不作诗，昏昏如著酒。西风吹笛声，凄然透窗牖。

暝色起烟浦，庭梧多空枝。因轸故物念，暗萤死书帷。

濡毫写中情，哀蛩沸穷巷。藜藿弗满餐，庸儿谓痴蠢。

天高白云远，独偭枭獭群。蹇步望逸驾，衣巾粘垢氛。

交游日凋疏，芳草积零露。薄俗徒云云，此意欲谁诉。
再和尧夫同前
韩维（宋代）

教得新声十二弦，每逢嘉客便开筵。
春湖水绿花争发，好引红妆上画船。
灵隐小参
释重顯（宋代）

六合茫茫竞不知，灵山经夏是便宜。
虚堂夜静无馀事，留得禅僧立片时。
偈颂七十六首
释子益（宋代）

菊花黄，茱萸香。
时节既至，其理自彰。